b'\n_START_ARTICLE_\nPistrui\n_START_PARAGRAPH_\nPistruii sunt ciorchini de celule concentrate de melanin\xc4\x83 care se v\xc4\x83d foarte u\xc8\x99or la persoanele cu ten potrivit. Pistruii nu au un num\xc4\x83r ridicat de celule produc\xc4\x83toare de melanin\xc4\x83 sau melanocite, \xc3\xaen schimb au melanocite care produc \xc3\xaen exces granule de melanin\xc4\x83 (melanozomi) modific\xc3\xa2nd culoarea celulelor din exteriorul pielii (keratinocite). Astfel, pistruii sunt diferi\xc8\x9bi de discromiile cutanate (lentigo) \xc8\x99i aluni\xc8\x9be.\n_START_SECTION_\nBiologie\n_START_PARAGRAPH_\nApari\xc8\x9bia pistruilor este produs\xc4\x83 de expunerea la lumina solar\xc4\x83. Expunerea la radia\xc8\x9bia UV-B activeaz\xc4\x83 melanocitele cresc\xc3\xa2nd produc\xc8\x9bia de melanin\xc4\x83, ceea ce poate conduce la \xc3\xaenchiderea culorii pistruilor, ace\xc8\x99tia devenind mai vizibili. Acest lucru \xc3\xaenseamn\xc4\x83 c\xc4\x83 pistruii pot ap\xc4\x83rea brusc dup\xc4\x83 expunere prelungit\xc4\x83 la lumina solar\xc4\x83, chiar dac\xc4\x83 nu au existat \xc3\xaenainte._NEWLINE_Pistruii predomin\xc4\x83 pe fa\xc8\x9b\xc4\x83, de\xc8\x99i pot ap\xc4\x83rea pe orice por\xc8\x9biune de piele expus\xc4\x83 la soare, precum bra\xc8\x9be sau umeri. Concentra\xc8\x9biile mari de melanin\xc4\x83 pot conduce la \xc3\xaenmul\xc8\x9birea pistruilor care pot acoperi o zon\xc4\x83 \xc3\xaentreag\xc4\x83 a pielii, a\xc8\x99a cum este fa\xc8\x9ba. Pistruii sunt rari la sugari, \xc8\x99i apar de obicei la copii \xc3\xaenainte de pubertate._NEWLINE_Dup\xc4\x83 expunerea la soare f\xc4\x83r\xc4\x83 protec\xc8\x9bie, pistruii vor reap\xc4\x83rea dac\xc4\x83 au fost \xc3\xaendep\xc4\x83rta\xc8\x9bi cu creme sau laser, dar se estompeaz\xc4\x83 odat\xc4\x83 cu \xc3\xaenaintarea \xc3\xaen v\xc3\xa2rst\xc4\x83, \xc3\xaen unele cazuri._NEWLINE_Pistruii nu sunt o boal\xc4\x83 a pielii, dar pistruia\xc8\x9bii au \xc3\xaen general o concentra\xc8\x9bie mai mic\xc4\x83 de melanin\xc4\x83 foto-protectoare \xc8\x99i sunt mai susceptibili la efectele negative ale radia\xc8\x9biei ultraviolete. Se recomand\xc4\x83 ca persoanele a c\xc4\x83ror piele are tendin\xc8\x9b\xc4\x83 de pistruiere s\xc4\x83 evite expunerea la soare \xc3\xaen exces \xc8\x99i s\xc4\x83 foloseasc\xc4\x83 creme de protec\xc8\x9bie solar\xc4\x83.\n_START_SECTION_\nGenetic\xc4\x83\n_START_PARAGRAPH_\nPrezen\xc8\x9ba pistruilor este legat\xc4\x83 de alele rare ale genei MC1R (receptorul melanocortinei 1), de\xc8\x99i prezen\xc8\x9ba uneia sau chiar a dou\xc4\x83 copii ale acestei gene nu deosebe\xc8\x99te dac\xc4\x83 o persoan\xc4\x83 va avea pistrui sau nu. De asemenea, persoanele f\xc4\x83r\xc4\x83 o copie a MC1R au c\xc3\xa2teodat\xc4\x83 pistrui. Chiar \xc8\x99i a\xc8\x99a, persoanele cu un num\xc4\x83r mare de zone cu pistrui au una sau mai multe variante ale genei MC1R. Dintre aceste variante, Arg151Cys, Arg160Trp, \xc8\x99i Asp294His sunt cele mai \xc3\xaent\xc3\xa2lnite la pistruia\xc8\x9bi. Gena MC1R este asociat\xc4\x83 \xc8\x99i cu p\xc4\x83rul ro\xc8\x99u, mai mult dec\xc3\xa2t cu pistruii. Majoritatea ro\xc8\x99ca\xc8\x9bilor au dou\xc4\x83 variante ale genei MC1R \xc8\x99i aproape to\xc8\x9bi au una. Variantele care produc p\xc4\x83rul ro\xc8\x99u sunt acelea\xc8\x99i care produc \xc8\x99i pistruii. Pistruii se pot g\xc4\x83si \xc8\x99i \xc3\xaen zone precum Japonia, \xc3\xaen care p\xc4\x83rul ro\xc8\x99u nu se g\xc4\x83se\xc8\x99te. Aceste persoane au varianta Val92Met care se g\xc4\x83se\xc8\x99te \xc8\x99i la albi (caucazieni), de\xc8\x99i are efecte minore asupra pigment\xc4\x83rii acestora. Implicarea alelei R162Q \xc3\xaen pistruiere este disputat\xc4\x83._NEWLINE_Variantele genei MC1R care sunt corelate cu pistruii au \xc3\xaenceput s\xc4\x83 apar\xc4\x83 \xc3\xaen genotipul uman atunci c\xc3\xa2nd oamenii au \xc3\xaenceput s\xc4\x83 plece din Africa. Varianta Val92Met a ap\xc4\x83rut acum 250.000-100.000 de ani, timp suficient ca aceast\xc4\x83 gen\xc4\x83 s\xc4\x83 fie transportat\xc4\x83 de oameni \xc3\xaen Asia central\xc4\x83. Se estimeaz\xc4\x83 c\xc4\x83 Arg160Trp ar fi ap\xc4\x83rut \xc3\xaen urm\xc4\x83 cu 80.000 de ani, iar Arg151Cys \xc8\x99i Asp294His \xc3\xaen urm\xc4\x83 cu 30.000 de ani. Exist\xc4\x83 o larg\xc4\x83 varia\xc8\x9bie a genei MC1R la persoanele cu descenden\xc8\x9b\xc4\x83 european\xc4\x83, datorit\xc4\x83 lipsei presiunilor puternice de mediu asupra genei. Alela original\xc4\x83 a MC1R a codificat pielea neagr\xc4\x83, cu con\xc8\x9binut ridicat de melanin\xc4\x83 \xc3\xaen celule. Con\xc8\x9binutul ridicat de melanin\xc4\x83 este protector fa\xc8\x9b\xc4\x83 de expunerea la soare, \xc3\xaen zonele cu expunere mare la lumin\xc4\x83 UV. Nevoia s-a redus pe m\xc4\x83sur\xc4\x83 ce oamenii s-au mutat la latitudini mai mari unde lumina solar\xc4\x83 are un con\xc8\x9binut UV mai redus. Adaptarea pielii mai deschise este necesar\xc4\x83 pentru ca persoanele de la latitudini mai mari s\xc4\x83 mai poat\xc4\x83 absorbi UV suficient pentru producerea vitaminei D. Pistruia\xc8\x9bii tind s\xc4\x83 se bronzeze mai pu\xc8\x9bin \xc8\x99i au pielea foarte deschis\xc4\x83, ceea ce ar fi ajutat persoanele care au exprimat aceste gene s\xc4\x83 absoarb\xc4\x83 vitamina D.\n_START_SECTION_\nTipuri\n_START_PARAGRAPH_\nEfelidele \xc3\xaenseamn\xc4\x83 pistrui care sunt pla\xc8\x9bi \xc8\x99i maro deschis sau ro\xc8\x99ii \xc8\x99i se estompeaz\xc4\x83 dup\xc4\x83 reducerea expunerii la soare. Efelidele sunt mai \xc3\xaent\xc3\xa2lnite la cei cu ten deschis, dar se g\xc4\x83sesc \xc8\x99i la persoane cu diverse culori ale pielii. Folosirea cremei de protec\xc8\x9bie solar\xc4\x83 poate inhiba apari\xc8\x9bia acestora._NEWLINE_Petele de la ficat (cunoscute \xc8\x99i ca pete de la soare sau lentigo senilis) au aspectul unor pistrui mari, dar apar dup\xc4\x83 mul\xc8\x9bi ani de expunere la soare. Acestea sunt mai obi\xc8\x99nuie la oamenii \xc3\xaen v\xc3\xa2rst\xc4\x83.'